Kótai övért bokszolhat
Kótai Mihály jövő pénteken Kijevben, a címvédő grúz Avtandil Hurcidze ellen lép majd szorítóba a WBA-szervezet középsúlyú interkontinentális övéért.
A 33 éves magyar bokszoló tavaly júliusban tért vissza három év kihagyás után, azóta négy mérkőzést vívott, s valamennyit megnyerte. A korábban a nagyváltósúlyúak között két kisebb szervezet, a WBF és az IBO vb-címét is elhódító Kótai február 6-i győztes meccsét követően rövid pihenőt kapott, azóta viszont keményen edz a címmeccsre.

„Hurcidze nagyon erős és jó bokszoló, azt tervezem, hogy keményen odaállok majd a grúz elé – nyilatkozta a Tornádó becenévre hallgató ökölvívó. – Egy a lényeg: sikerrel vegyem ezt az akadályt, aztán jöhetnek az igazán komoly megmérettetések.”

Kótai pályafutása során 40 profi mérkőzésen 36 győzelmet aratott, egy meccse döntetlenre végződött és három vereséget szenvedett. 31 éves riválisa 23 mérkőzésen van túl, s 20 győzelme, valamint két döntetlenje mellett mindössze egyszer kapott ki.
küzdősport